Kansalleni (Korpela)
Oi kansani sa kallis oi!
 Miks hylkäät Herran Jumalan?
 Miks hylkäät sen, jok’ auttaa voi?
 Miks hylkäät sen, mi hyvää soi?
 Hän myrskyiss’ ajan muuttuvan
 Sua vaali, vartioi.

 Ei auta turva maallinen,
 Jos taivaan Herra hylkää sun.
 Mut Herra hylkää jokaisen,
 Ken sulkee hältä sydämen.
 Ken hylkää ristiin-naulitun,
 Sen Herra hylkää – sen.

 Jos kaikki kansat puolell’ ois,
 Ja vastassa ois Herra vaan,
 Jos kuninkaat sua vartiois
 Ja mahtinsa sun turvaks tois,
 Se turhaa vaivaa kokonaan:
 Ei pelastaa he vois.

 Vaan ota turvas Jumalaan
 Ja vältä teitä turmion,
 Niin mainen mahti suurinkaan
 Ei voimaasi saa vaipumaan.
 Sä seisot vaan kuin Liibanon
 Turvissa Vanhurskaan.